b"\n_START_ARTICLE_\nRoger Albinyana i Saig\xc3\xad\n_START_SECTION_\nBiografia\n_START_PARAGRAPH_\nVa estudiar a l'escola p\xc3\xbablica Sagrada Fam\xc3\xadlia, a l'Escola S\xc3\xbanion de Barcelona i posteriorment, es va llicenciar en Administraci\xc3\xb3 i Direcci\xc3\xb3 d'Empreses per la Universitat Oberta de Catalunya (UOC), va continuar els seus estudis amb un M\xc3\xa0ster en Hist\xc3\xb2ria Econ\xc3\xb2mica per la Universitat de Barcelona i la Universitat Aut\xc3\xb2noma de Barcelona. Ha cursat el programa de lideratge Vicens Vives a ESADE, aix\xc3\xad com nombrosos cursos sobre Relacions Internacionals oferts pel Consell d'Europa, l'OTAN, l'OSCE i l'ASEF._NEWLINE_El 2002 i el 2003 va formar part com a membre observador de la Convenci\xc3\xb3 per al futur d'Europa que es va encarregar de la redacci\xc3\xb3 del Tractat Constitucional Europeu. Ha participat en diferents missions d'observaci\xc3\xb3 electoral a Hondures, Azerbaidjan, Ucra\xc3\xafna, Rep\xc3\xbablica de Maced\xc3\xb2nia (avui, Maced\xc3\xb2nia del Nord) i Ge\xc3\xb2rgia._NEWLINE_Entre 2004 i 2008 va ser el president de la Joventut Liberal Europea i membre de la direcci\xc3\xb3 del Partit Europeu dels Liberals, Dem\xc3\xb2crates i Reformistes (ALDE). Entre 2008 i 2010 va ser director de la fundaci\xc3\xb3 privada Cercle d'Estudis Sobiranistes. Des de 2011 \xc3\xa9s el director del programa de suport a la Uni\xc3\xb3 per la Mediterr\xc3\xa0nia de la Generalitat de Catalunya._NEWLINE_Militant de Converg\xc3\xa8ncia Democr\xc3\xa0tica de Catalunya des de 1997, \xc3\xa9s membre del seu Comit\xc3\xa8 Executiu Nacional des de 2012, coordinador de Relacions Internacionals des de 2011, i conseller nacional des de l'any 2000. A la Joventut Nacionalista de Catalunya va ser vicesecretari general del 2006 al 2008. El 2004 va ser candidat a les eleccions al Parlament europeu per CiU._NEWLINE_El 2013 va ser nomenat Secretari d'Afers Exteriors i de la Uni\xc3\xb3 Europea de la Generalitat de Catalunya. Sota la presid\xc3\xa8ncia de Carles Puigdemont es va crear el Departament d'Afers Exteriors, Relacions Institucionals i Transpar\xc3\xa8ncia de la Generalitat de Catalunya i Albinyana va ser substitu\xc3\xaft per Ra\xc3\xbcl Romeva, que va ocupar el c\xc3\xa0rrec de conseller._NEWLINE_El gener del 2017, el Patronat del CIDOB, coincidint amb el nomenament d'Antoni Segura com a nou president d'aquest \xe2\x80\x98think tank\xe2\x80\x99 dedicat a l'an\xc3\xa1lisi de temes internacionals, nomena tamb\xc3\xa9 a Albinyana nou membre a t\xc3\xadtol personal d'aquest patronat."